Lp sotsiaalminister Karmen Joller

**Päring ajakirja „Sotsiaaltöö“ väljaandmise tuleviku kohta**

Edastan Teile ajakirja „Sotsiaaltöö“ kolleegiumi liikmete nimel päringu Eesti ainsa professionaalse sotsiaaltöö arengut ja valdkondade ülest erialast koostööd edendava ajakirja tulevikuarutelu puudutava küsimusega.

01.04.2025 toimunud toimetuse ja kolleegiumi koosolekul sai meile teatavaks sotsiaalministeeriumi otsus teha Tervise Arengu Instituudile ettepanek anda alates 1. jaanuarist 2026 ajakirja väljaandmine üle sotsiaalkindlustusametile (SKA), et paremini tagada selle jätkusuutlikkus.

Oleme huvitatud langetatud otsuse tagamaadest ja elluviimise käikudest. Soovime teada, mis on nimetatud otsuse eesmärk ning milline ajakirja väljaandmisega seotud probleem sellega laheneb.

Alates 2024 a algusest on toimetusele ja kolleegiumile edastatud infot sotsiaalministeeriumis algatatud aruteludest ajakirja tuleviku osas. 15.02.2024 toimus Sotsiaalministeeriumis vastavasisuline kohtumine, kus osalesid sotsiaalministeeriumi (SOM), sotsiaalkindlustusameti (SKA) ja Tervise Arengu Instituudi (TAI) juhtivametnikud ja valdkonna eest vastutavad spetsialistid. Kohtumisel ei langetatud otsust, kas ajakirja väljaandmise eest võiks vastutada tulevikus teine organisatsioon, kuna leiti, et on vajalik täiendav analüüs ning lepiti kokku, et TAI esindaja Airi Mitendorf edastab SOM-ile ajakirja ja selle arengusuundade taustainfo ning Merlin Murumets kutsub kokku ja veab edasist arutelu ajakirja tuleviku osas, kaasates kolleegiumi ja potentsiaalseid väljaandmiseks sobilikke partnereid. Ajakirja kolleegium panustas ühiselt väärtuspakkumise koondamisse ning toimetus edastas 15.03.2024 SOM-ile ajakirja taustainfo ja väärtuspakkumise dokumendi jäädes ootama järgnevaid arutelusid. Seni ei ole kolleegiumile teada täiendava analüüsi tulemusi ning teadaolevalt ei ole seni kaasatud teisi potentsiaalseid väljaandmiseks sobilikke partnereid aruteludesse (nt sotsiaaltöö erialasid õpetavaid ülikoole).

Anname teada, et soovime jätkuvalt osaleda eriala ajakirja tuleviku aruteludes ning palume avada arutelu ajakirja väljaandja valiku üle, leidmaks lahendus, mis toetab kõige paremini ajakirja eesmärkide täitmist ning säilitab selle erapooletu ja sõltumatu avatud platvormina.

Lugupidamisega

Kolleegiumi nimel

Riina Kiik

Sotsiaaltöö professor, NTNU

Pöördumine on esitatud 01.04.2025 kolleegiumi koosolekul osalenud liikmete - Mailiis Kaljula, Hede Sinisaar, Taimi Tulva, Eike Käsi, Katrin Tsuiman, Merle Linno, Airi Mitendorf volitusel.